আন্তর্জাতিক ডেস্ক: ইন্দোনেশিয়ায় পালু শহরে ভূমিকম্প ও সুনামির আঘাতে বিপর্যস্ত ধ্বংসস্তূপ সরিয়ে জীবিতদের সন্ধান চলছে। ভয়াবহ এই প্রাকৃতিক দুর্যোগে সেখানে নিহতের সংখ্যা বেড়ে দাঁড়িয়েছে ৮৩২ জনে। প্রাথমিক অবস্থায় ক্ষয়ক্ষতির কথা যতটা ভাবা হয়েছিল, বাস্তবে এর চেয়ে অনেকে বেশি বলে জানিয়েছে দেশটির দুর্যোগ ব্যবস্থাপনা সংস্থা। রোববার বিবিসি অনলাইনের খবরে জানানো হয়, সংস্থার মুখপাত্র সুতোপো পুরও নুগ্রহ সংবাদ সম্মেলনে মৃত্যুর এ তথ্য জানিয়েছেন। গত শুক্রবার (২৮ সেপ্টেম্বর) স্থানীয় সময় দুপুর থেকে দেশটির সুলাওয়েসি দ্বীপের পালু শহরের কাছে ধারাবাহিক ভূমিকম্পের পর ৭ দশমিক ৫ মাত্রার শক্তিশালী একটি ভূমিকম্প আঘাত হানে। এতে জারি করা হয় সুনামি সর্তকতা। পরবর্তীতে ওই অঞ্চলে ১০ ফুট উঁচু ঢেউ সুলাওয়াসি দ্বীপের পালু শহরকে ভাসিয়ে নেয়। ভূমিকম্প ও সুনামির ফলে হাজারো ঘরবাড়ি বিধ্বস্ত হয়েছে। বিদ্যুৎব্যবস্থা বিপর্যয়ের মুখে। ভূমিধসে শহরের প্রধান সড়ক বন্ধ হয়ে গেছে। যোগাযোগব্যবস্থা ভেঙে পড়েছে।